KINNITATUD
Siseministri 02.02.2010
käskkirjaga nr 29
                                                                                                                              LISA 3								

ÕIGUS- JA HALDUSOSAKONNA PÕHIMÄÄRUS

I ÜLDSÄTTED

1.	Siseministeeriumi õigus- ja haldusosakond (edaspidi osakond) on ministeeriumi struktuuriüksus, mille põhiülesanded on:
1) ministeeriumis ettevalmistatavate õiguse üksikaktide eelnõude ning sõlmitavate lepingute seadustele vastavuse tagamine;
2) ministeeriumi esindamine õigusvaidlustes kohtuväliselt ja kohtus;
3)ministeeriumi juhtkonna, osakondade ja valitsemisala asutuste nõustamine õigusküsimustes;
4) ministeeriumile kooskõlastamiseks esitatud õigusaktide eelnõude edastamine asjaomastele osakondadele kooskõlastamise menetluse läbiviimiseks; 
5) ministeeriumi ja valitsemisala kinnisvara arendustööde korraldamine;
6) ministeeriumi ja vajaduse korral valitsemisala puudutavate riigihangete korraldamine;
7) arvestuse pidamine ministeeriumi valitsemisala riigivara üle;
8) ministeeriumi bilansis olevate hoonete, autopargi ja muu vara haldamine.

2.	Oma tegevuses juhindub osakond seadustest ja teistest õigusaktidest.

3.	Osakond allub oma töös halduse asekantslerile.

II OSAKONNA ÜLESANDED NING ÕIGUSED

4.	Osakond põhiülesannete täitmisel:
1) kontrollib ministeeriumis välja töötamisel olevate Vabariigi Valitsuse korralduste, siseministri ja regionaalministri käskkirjade eelnõude, kantsleri käskkirjade eelnõude vastavust põhiseadusele, seadustele ja teistele õigusaktidele;
2) nõustab ministeeriumi osakondi ja valitsemisala asutusi õiguslikes küsimustes Vabariigi Valitsuse korralduste, siseministri ja regionaalministri käskkirjade ning kantsleri käskkirjade eelnõude ettevalmistamisel;
3) kohustub tagama väljatöötatud eelnõude vastavuse põhiseadusele ja teistele seadustele ning õigusloomes ühtsete põhimõtete, terminoloogia ja metoodika kasutamise ning kooskõlastamiseks esitatud õigusaktide eelnõude menetlemise;
4) nõustab ministeeriumi ametnikke ning ministeeriumi valitsemisala asutusi õigusaktide rakendamise küsimustes;
5) kontrollib ministeeriumi poolt sõlmitavate lepingute ja kokkulepete vastavust seadustele ja muudele õigusaktidele ning kooskõlastab nimetatud lepingute ja kokkulepete projektid;
6) korraldab ministeeriumi valitsemisala piires riigi esindamist kohtus, informatsiooni kogumist ja edastamist, valmistab ette volituste andmist riigi esindamiseks kohtus;
7) jälgib teiste ministeeriumite poolt e-õiguse kaudu kooskõlastamiseks esitatud õigusaktide eelnõusid ja korraldab ministeeriumit puudutavate eelnõude edastamise asjaomastele struktuuriüksustele kooskõlastamiseks või teadmiseks ning tagab kooskõlastuskirjade esitamise e-õiguse kaudu; 
8) jälgib Vabariigi Valitsusele esitatud õigusaktide eelnõusid;
9) osaleb juriidilise sisuga dokumentide ettevalmistamises;
10) edastab õigusaktides ettenähtud korras ja tingimustel kohtuasjade andmeid Justiitsministeeriumile;
11) suunab, koordineerib ja korraldab ministeeriumi ning valitsemisala asutuste riigihangetealast tegevust;
12) töötab välja ja rakendab ministeeriumi ja valitsemisala hankepoliitikat, eesmärgiga tagada  organisatsiooni põhitegevuse täitmiseks vajaminevate kaupade ja teenuste kvaliteet ja kättesaadavus, organisatsiooni vajadustele vastavus, ressursside säästlik kasutamine ning hankemenetluste seadustele ja õigusaktidele vastavus;
13) koostöös ministeeriumi osakondadega ja valitsemisala asutustega planeerib kaupade ja teenuste vajadused ning kogub ja analüüsib kaupade ja teenuste hankimiseks vajalikku infot;
14) korraldab ministeeriumi riigihangete ja valitsemisala strateegiliste ja ühishangete läbiviimise kavandamist ning jälgib riigihangete kava täitmist;
15) valmistab ette ja viib nõuetekohaselt läbi ministeeriumi poolt läbiviidavad riigihangete hankemenetlused;
16) töötab välja ministeeriumi riigihangete läbiviimiseks vajalikud juhendid, korrad ja protseduurireeglid ning asutusesisesed normdokumendid;
17) teostab koostöös audiitoriga järelevalvet valitsemisala asutuste riigihangete läbiviimise üle; 
18) tegeleb välisabiprogrammide hanketegevuse koordineerimisega, valmistab ette ja viib läbi suuremahulised välisabi hanked, osaleb oma valdkonna pädevuses meetmetingimuste väljatöötamisel ning teostab vajadusel vahendusasutuste hangetele eelkontrolli;
19) järgib riigihangete suundasid ja arenguid Eesti Vabariigi ja Euroopa Liidu tasemel ning teeb ettepanekuid uuenduste rakendamiseks ministeeriumi hanketegevuses;
20) koordineerib ministeeriumi poolt kasutatavates hoonetes ja ruumides vajalikke hooldus- ja remonditöid, tagab ruumide korrashoiu ja tööks vajaliku inventari olemasolu;
21) soetab ministeeriumile põhi- ja käibevara (v.a infotehnoloogiline vara), peab selle üle arvestust ning  peab järelvalvet ametnike poolt vara kasutamise üle;
22) korraldab inventari hooldus- ja remonditöid ning vajadusel mahakandmist;
23) koordineerib tuleohutusnõuete täitmiseks vajalike seadmete ja inventari korrasoleku;
24) koordineerib ministeeriumi haldushoones valve- ja läbipääsu küsimusi;
25) tagab ministeeriumi väliskülaliste ja -delegatsioonide vastuvõttude ning pressi-konverentside korraldamiseks määratud ruumide  korrasoleku ning organiseerib koostöös korraldava struktuurüksusega vajaliku teenindamise;
26) korraldab ministeeriumile vajalikud veo- ja transporditeenused;
27) korraldab ministeeriumi bilansis oleva autopargi haldamist;
28) valmistab ette mobiiltelefonide ja ametiautode kasutusse andmisega seotud käskkirjade ja lepingute projektid;
29) korraldab ministeeriumi ja valitsemisala kinnisvara arendustööd, sealhulgas uute hoonete ehitamise ja olemasolevate hoonete renoveerimise kooskõlastatult ametitega;
30) korraldab objekti ettevalmistusega seotud tööd ja tegevused (rahastamised, planeeringud, uuringud, liitumised, kooskõlastused jms);
31) korraldab projekteerimis- ja inseneritööd vastavalt arendustööde mahule;
32) korraldab ja tagab kasutajapoolse ehitusjärelvalve vastavalt kehtivatele õigusaktidele;
33) korraldab vajadusel mööbli, üldvalgustuse, sisseehitatava tehnika ja muu hoone kasutamiseks vajaliku vara hankimise;
34) valmistab ette ja viib läbi maaga seotud omandiõiguste muudatused ning muud tehingud;
35) valmistab ette ja vormistab ministeeriumi ja kogu valitsemisala arvel oleva (riigivara registrisse kandmisele kuuluva ja mittekuuluva) riigivara omandamise, võõrandamise, kõlbmatuks tunnistamise, mahakandmise ja hävitamise, üleandmise, vastuvõtmise ning kasutusse andmise taotlused, otsused, käskkirjad ja protokollid;
36) peab arvestust ministeeriumi ja kogu valitsemisala arvel oleva  kinnisvara üle.

5. Osakond töötab välja oma valdkonda kuuluvate õigusaktide eelnõud, korraldab lepingute väljatöötamist ja sõlmimist, jälgib lepingutega võetud kohustuste täitmist ning korraldab oma valdkonnas rahvusvahelist koostööd.

6.	Osakonnal on õigus:
1) jätta kooskõlastamata osakondade poolt läbivaatamiseks esitatud õigusaktide ja lepingute eelnõud, kui need ei ole kooskõlas seaduse või muu õigusaktiga;
      2) saada ministeeriumi teistelt struktuuriüksustelt ning ministeeriumi valitsemisalas
      olevatelt valitsusasutustelt ja hallatavatelt riigiasutustelt osakonna ülesannete täitmiseks
      vajalikke dokumente ja teavet;
     3) saada ministeeriumi teiste struktuuriüksuste juhtide ning ministeeriumi valitsemisala
      asutuste juhtide nõusolekul nendele alluvaid ametnikke osakonna tegevust hõlmavate
      ülesannete täitmiseks.

III OSAKONNA JUHTIMINE 

7. Osakonda juhib osakonnajuhataja, kelle nimetab ametisse ja vabastab ametist siseminister. Osakonnajuhatajal on asetäitja õigusteeninduse alal ja asetäitja halduse alal.

8. Osakonnajuhataja teenistussuhte peatumisel või lähetuses viibimise ajal asendab teda, koos kõigi sellest tulenevate õiguste ja kohustustega, esimeses järjekorras osakonnajuhataja asetäitja õigusteeninduse alal, tema puudumisel asetäitja halduse alal. Nende puudumisel asendab osakonnajuhatajat selleks määratud osakonna kõrgem ametnik.

9. Osakonnajuhataja:

1) 	juhib osakonna tööd, tagab osakonnale pandud ülesannete õiguspärase, täpse ja õigeaegse täitmise;
2) 	täidab temale ministeeriumi juhtkonna poolt antud juhised ja korraldused või teatab nende täitmise takistustest;
3) 	annab alluvatele teenistujatele juhiseid ja korraldusi;
4) 	kontrollib temale alluvate teenistujate teenistuskohustuste täitmist;
5) 	jälgib teiste ministeeriumite poolt e-õiguse kaudu kooskõlastamiseks esitatud õigusaktide eelnõusid ja korraldab ministeeriumit puudutavate eelnõude edastamise asjaomastele struktuuriüksustele kooskõlastamiseks või teadmiseks ning tagab kooskõlastuskirjade esitamise e-õiguse kaudu;
6) 	jälgib Vabariigi Valitsusele esitatud õigusaktide eelnõusid;
7) 	esindab osakonda oma ülesannete täitmisel, annab osakonna nimel arvamusi ja kooskõlastusi ministeeriumi juhtkonnale ja teistele struktuuriüksustele;
8) 	allkirjastab või viseerib osakonnas koostatud dokumendid kooskõlas osakonna põhimääruse ja ministeeriumi dokumendihalduskorraga;
9) 	saab ministeeriumi juhtkonnalt ja teistelt struktuuriüksustelt osakonnale pandud ülesannete täitmiseks vajalikku informatsiooni;
10) 	teeb ministeeriumi juhtkonnale ettepanekuid osakonna organisatsioonilise struktuuri, koosseisu ja töökorralduse, teenistujate palkade, toetuste ja distsiplinaarkaristuste määramise ning ergutuste kohaldamise kohta;
11) 	taotleb osakonna ülesannete täitmiseks vajalikke vahendeid (sealhulgas majandamiskulud); 
12) 	taotleb osakonna teenistujatele täiendkoolitust;
13) 	teeb ministeeriumi juhtkonnale ettepanekuid komisjonide ja töörühmade moodustamiseks osakonna ülesandeid puudutavate küsimuste lahendamiseks;
14) 	korraldab avalduste ja kaebuste läbivaatamist ning lahendamist osakonna pädevusega seonduvates küsimustes;
15) 	korraldab osakonna teenistujate ametijuhendite väljatöötamist;
16) 	täidab muid ülesandeid ministri, kantsleri või halduse asekantsleri korraldusel.

10. Osakonnajuhatajal on õigus:

1)	allkirjastada osakonna nimel vormistatud informatiivse sisuga kirju, millega ei võeta rahalisi ega muid kohustusi ning ei anta õigusi ega panda kohustusi ministeeriumivälistele isikutele, kui seadus ei näe ette teisiti;
2)	tõestada osakonnas loodud dokumente või määrata selleks vastav ametnik;
3)	saata ministeeriumi teistele struktuuriüksustele arvamuse andmiseks õigusaktide eelnõusid ja muid dokumente ning saada neilt osakonna tööks vajalikke andmeid;
4)	tagastada ministeeriumi valitsemisalas olevatele valitsusasutustele ja teistele riigiasutustele nõuetekohaselt vormistamata dokumente puuduste kõrvaldamiseks ja määrata selleks tähtaeg, saada neilt osakonna tööks vajalikke andmeid.

11. Osakonnajuhataja vastutab:

1)	ministeeriumi põhimääruse ja käesoleva põhimäärusega osakonnale pandud ülesannete õiguspärase, täpse ja õigeaegse täitmise eest;
2)	asutusesiseseks kasutamiseks ettenähtud ametialase teabe saladuses hoidmise eest;
3)	teenistusülesannete täitmiseks tema käsutusse antud vara sihipärase kasutamise ja säilimise eest;
4)	osakonna tegevuste dokumenteerimise ning dokumentide nõuetekohase menetlemise eest;
5)	dokumentide nõuetekohase hoidmise ja säilitamise ning arhivaalide loetelu pidamise eest osakonnas.

12. Osakonnajuhataja asetäitjate täpsemad teenistuskohustused, õigused ja vastutus määratakse kindlaks ametijuhendiga.

Koostaja: Merle Küngas
Halduse asekantsler